- Det er meget naturligt at gå i klassen, man hører til her, og man er i ro med sig selv.

Ordene kommer fra Jakob Kamp, som har autisme-lidelsen asperger. Han går i 3. g. på Midtfyns Gymnasium og er en del af den særlige asperger-klasse, der blev oprettet i 2011.

Nu kan andre asperger-elever også se frem til at få en studentereksamen på vilkår, der gør, at de kan magte det. Hidtil har der på Midtfyns Gymnasium og fire andre steder i landet været klasser på forsøgsbasis, men fra sommeren 2014 bliver ordningen permanent.

Asperger-klasser på Finansloven

Folketinget har sat asperger-klasserne på Finansloven, og det betyder, at i alt syv klasser kan starte efter sommerferien hvert år.

En af skolerne, hvor man tilbyder asperger-klasser er Midtfyns Gymnasium i Ringe, hvor projektleder Lotte Kirkemoe har kæmpet for at få ordningen gjort permanent.

- Jeg er glad og lettet. Nu får eleverne også en chance for at få sig en uddannelse.

- Vi har flere eksempler på elever med Asperger, der har måttet droppe ud, fordi de ikke forstod det sociale spil, selvom de rent fagligt var godt med, siger Lotte Kirkemoe.

Læs også : Skrappere kontrol med magtanvendelser

Tryghed er nøgleordet for asperger-klasser

For Jakob Kamp har det betydet alt, at han går i en asperger-klasse. Her føler han sig godt tilpas med otte andre asperger-elever.

- Jeg bliver knap så træt, som jeg gjorde i starten. Der var jeg meget presset og måtte aflyse meget i min fritid. Men nu hvor der er gået 2,5 år, har jeg haft et stort overskud til at lave lektier, overholde afleveringer og have et liv udenfor skolen.

- Der er mere ro, læreren har mere tid til de individuelle behov og læringsdelen er anderledes end i et almindeligt gymnasium, fortæller projektleder for aspergerklassen på Midtfyns Gymnasium, Lotte Kirkemoe og fortsætter.

Her kan de være sig selv, og de skal ikke sidde og spille normale og lade som om, de er som alle andre. projektleder for asperger-klasser, Midtfyns Gymnasium, Lotte Kirkemose

- Her kan de være sig selv, og de skal ikke sidde og spille normale og lade som om, de er som alle andre, siger Lotte Kirkemoe.

Syv ud af ni skal på universitetet

Efter gymnasium er særligt de teoretiske videregående uddannelser et hit hos asperger-eleverne. Syv ud af ni elever fra asperger-klassen på Midtfyns Gymnasium skal på universitetet, hvis de kommer ind efter sommerferien.

- De er jo lidt nørdede, og derfor passer de særligt godt til de uddannelser, hvor de kan fordybe sig i de teoretiske emner, siger Lotte Kirkemoe.

To skal læse historie, én japansk, én lingvistik, én geologi, én søger ind på matematik og den sidste vil være ingeniør.